**2021 жылғы 6 желтоқсанда Қазақстан Республикасы Парламентінің Мәжілісінде өткен «Азаматтық қорғау жүйесін дамыту туралы» тақырыбындағы Үкімет сағатының нәтижелері бойынша**

**ҰСЫНЫМДАР**

Қазақстан Республикасының Төтенше жағдайлар министрі Ю.В. Ильиннің баяндамасын тыңдай және талқылай келе, Қазақстан Республикасының халқын, объектілері мен қоршаған ортасын табиғи және техногендік сипаттағы төтенше жағдайлардан, заманауи зақымдау құралдарынан азаматтық қорғау жүйесін жетілдіру және тиімділігін арттыру, олардың алдын алу мен жоюға арналған күштер мен құралдарды дамыту; қауіп-қатерлер мен сын-тегеуріндерге лайықты түрде ден қоюға мүмкіндік беретін аумақтық бөлінген, тиімді басқару жүйелерін, күштер мен құралдарды құру және олардың жоғары деңгейдегі әзірлігін қолдап отыру мақсатында Қазақстан Республикасы Парламентінің Мәжілісі **ҰСЫНАДЫ:**

**Қазақстан Республикасының Үкіметі:**

1. Мемлекет басшысының «Сындарлы қоғамдық диалог – Қазақстанның тұрақтылығы мен өркендеуінің негізі» атты Қазақстан халқына Жолдауын
(2019 жылғы 2 қыркүйек) іске асыру шеңберінде азаматтарды табиғи құбылыстар мен техногендік сипатағы авариялардан қорғауды қамтамасыз ету жөнінде жүйелі шаралар қабылдасын.

2. Су шаруашылығы құрылысжайлары меншік иелерінің осы құрылысжайлардың жұмыс режимін, сондай-ақ 2022 жылғы көктемгі су тасқыны кезеңі басталғанға дейін Қазақстан Республикасының су заңнамасында белгіленген талаптарды сақтауына тиісінше бақылау жасауды қамтамасыз ету жөніндегі шараларды күшейтсін.

3. Азаматтық қорғаудың мемлекеттік жүйесін дамыту мақсатында үлгілік өрт сөндіру деполары мен суда құтқару станцияларын кезең-кезеңімен салуға бөлінетін қаржыландыру көлемін ұлғайту мүмкіндігін қарастырсын.

4. Қазақстан Республикасының қолданыстағы заңнамасына:

- Төтенше жағдайлар министрлігіне жобалау құжаттамасын қарау және ғимараттарды жобалау мен салу сатысында қорытындылар беру, сондай-ақ өрт қауіпсіздігі талаптарына сәйкес құрылысы аяқталған объектілерді қабылдау және пайдалануға беру жөніндегі функцияларды беру;

- өрт және өнеркәсіптік қауіпсіздік талаптарын бұзғаны үшін жауапкершілікті күшейту;

- Төтенше жағдайлар министрлігінің аумақтық бөлімшелеріне туристер мен туристік топтардың қауіпсіздігін қамтамасыз ету үшін олардың алдағы жүру бағыттары туралы хабар беру мәселесін қарасын.

5. Өрттің алдын алудың қазіргі заманғы жүйесін дамыту мақсатында халықаралық тәжірибені ескере отырып, өрттен кезең-кезеңімен сақтандыруды енгізу мәселесін пысықтасын.

**Қазақстан Республикасының Төтенше жағдайлар министрлігі:**

1. Төтенше жағдайлардың алдын алу және оларды жою үшін азаматтық қорғау бөлімшелерін бірінші кезектегі қажетті материалдық-техникалық құралдармен жарақтандыру, атап айтқанда:

- арнайы техникамен қосымша жабдықтау;

- авариялық-құтқару жабдығы мен жарақтарын сатып алу;

- ғимараттар мен құрылысжайларға күрделі жөндеу жүргізу жөнінде шаралар қабылдасын.

2. Төтенше жағдайларға ден қою жеделдігін арттыру, адами, материалдық және қаржылық шығындарды барынша азайту үшін азаматтық қорғаныстың авариялық-құтқару қызметтері мен әскери бөлімдерін қазіргі заманғы инновациялық құралдармен: роботтандырылған және өрттен құтқару техникасымен; көпфункционалды әуе кемелерімен; пилотсыз ұшу аппараттарымен; авариялық-құтқару жабдықтарымен және жарақтарымен; мобильді далалық госпитальдармен материалдық-техникалық жарақтандыру жөніндегі жұмысты жалғастырсын.

3. Қалалар мен ірі елді мекендерді толыққанды қорғауды қамтамасыз ету мақсатында өрттердің туындау қатерін төмендету және олардан келетін залалды барынша азайту жөнінде, оның ішінде өрт сөндіру деполарын кезең-кезеңімен салу және қайта жаңарту жөніндегі іске асыру шараларының кешенін қабылдасын, оның ішінде Қаржы министрлігімен бірлесіп:

- жаңа өрт сөндіру деполарын салу;

- құрылыстың аяқталу мерзімін көрсете отырып, ЖСҚ әзірлеу аяқталған жобаларды іске асыру;

- өрт сөндіру деполарының ғимараттарына күрделі жөндеу жүргізу;

- жұмыс істеп тұрған өрт сөндіру деполарын газдандыру үшін қаржы қаражатын бөлу мүмкіндігін қарастырсын.

Сонымен қатар орман-дала өрттерінің алдын алу жөніндегі ведомствоаралық профилактикалық іс-шараларды тұрақты негізде жүргізсін.

4. Басқа өңірлердің негізгі денсаулық сақтау күштері келгенге дейін зардап шеккендерге шұғыл медициналық көмек көрсету үшін медициналық-психологиялық қызметті дамыту жөніндегі жұмысты:

- өңірлік медициналық жасақтар құру;

- жаңа трассалық медициналық-құтқару пункттерінің құру және бұрыннан жұмыс істеп тұрған 40 пунктті қайта жаңарту;

- филиалдарды тәулік бойы 4 ауысымдық қызмет атқару режиміне ауыстыру арқылы жандандырсын.

5. Мемлекеттік материалдық резервті дамыту бойынша кешенді шаралар қабылдасын.

6. Азаматтық қорғау органдарының қызметкерлерін:

- азаматтық қорғау органдарының қызметкерлеріне тұрғын үй төлемдерін жүзеге асыру;

- азаматтық қорғау органдарының қызметкерлеріне қызметін ауыстыру және жоғарылату кезінде көтерме жәрдемақы төлеу;

- азаматтық қорғау органдарының қызметкерлеріне жауынгерлік іс-қимылдарға жақындатылған ерекше жағдайлардағы жұмысы үшін үстемеақылар төлеу;

- қызмет өткеру кезінде мертіккен немесе ауырған жағдайларда қызметкерлерге санаторлық-курорттық емделуге жеңілдіктер беру;

- құтқарушыларды азаматтық қорғау органдары қызметкерлерінің санатына ауыстыру бойынша әлеуметтік қамсыздандыру мәселелері пысықталсын.

7. Жоғары білікті кадрларды даярлау және Азаматтық қорғау академиясының курсанттарын оқытуға жағдай жасау мақсатында оқу корпусы мен жатақхана салу мүмкіндігін көздеу қажет.

8. Цифрлық даму, инновациялар және аэроғарыш өнеркәсібі министрлігімен бірлесіп, халықты, объектілер мен аумақтарды табиғи және техногендік сипаттағы төтенше жағдайлардан қорғау үшін азаматтық қорғау саласында заманауи цифрлық технологиялар мен платформалық шешімдерді әзірлеу және енгізу жөнінде шаралар қабылдасын.

9. Облыстардың, республикалық маңызы бар қалалардың және астананың әкімдіктерімен бірлесіп:

- еліміздің бірқатар өңірлерінде гидрометеорологиялық жағдайды, мореналық көлдердің жай-күйін және сел тасқынының алдын алуды қашықтан нақты уақыт режимінде бақылауды қамтамасыз етуге мүмкіндік беретін сел қаупінің автоматтандырылған мониторингі жүйесін енгізу мүмкіндігін қарастырсын;

- барлық өңірлік төтенше жағдайлар департаменттерінде АЖО-диспетчер ақпараттық жүйесін *(диспетчердің автоматтандырылған жұмыс орны)* енгізуді ұйымдастырсын;

- «Азаматтық қорғау туралы» Қазақстан Республикасы Заңына сәйкес, әлеуметтік инфрақұрылымның қауіпті техникалық құрылғыларының қауіпсіздігін қамтамасыз ететін бақылау-қадағалау жүйесінің жұмыс істеуін
нормативтік-әдістемелік қамтамасыз ету және қалыптастыру үшін кешенді шаралар қабылдасын;

- Шығыс Қазақстан, Алматы және Жамбыл облыстарын сейсмикалық аудандарға бөлу карталарын әзірлеуді жалғастырсын;

- жер бетін қашықтан зондтау мүмкіндіктерін пайдалана отырып, сейсмология саласындағы іргелі және қолданбалы зерттеулерді, күшті жер сілкіністерін болжаудың жаңа әдістерін дамыту жөніндегі мәселелерді пысықтасын;

- сейсмологиялық байқаудың республикалық жүйесін жаңғырту, сейсмологиялық станциялар желісін кеңейту мәселелерін пысықтасын.

10. Индустрия және инфрақұрылымдық даму, Сауда және интеграция министрліктерімен, сондай-ақ жергілікті атқарушы органдармен бірлесіп, әлеуметтік инфрақұрылымның қауіпті техникалық құрылғыларының өмірлік циклінің барлық кезеңдерінде *(өнімді жобалау, өндіру, сертификаттау, қолдануға рұқсат беру, монтаждау, пайдалану, куәландыру, жөндеу, қайта сертификаттау, пайдалану мерзімін ұзарту, бөлшектеу, кәдеге жарату)* өнімдер мен процестердің қауіпсіздігін қамтамасыз ету жөнінде интеграцияланған кешенді шаралар қабылдасын.

11. Мүдделі мемлекеттік органдармен бірлесіп, елдің батыс өңіріндегі стратегиялық объектілерді қорғау үшін құтқару орталығын құруды пысықтасын.

**Қазақстан Республикасының Индустрия және инфрақұрылымдық даму министрлігі:**

Сауда және интеграция, Төтенше жағдайлар министрліктерімен және жергілікті атқарушы органдармен бірлесіп, «Машиналар мен жабдықтардың қауіпсіздігі туралы» Қазақстан Республикасының Заңына сәйкес индустриялық саланы қолдауды қамтамасыз ету және өмірлік циклдің барлық кезеңдерінде лифт саласы қызметінің құқықтық негіздерін белгілеу жөнінде кешенді шаралар қабылдасын.

**Қазақстан Республикасының Білім және ғылым министрлігі:**

Төтенше жағдайлар министрлігімен бірлесіп, өнеркәсіптік қауіпсіздік саласында, оның ішінде аталған салада мемлекеттік қадағалауды жүзеге асыратын мамандарды даярлау мақсатында білікті кадрлар даярлау мәселесін қарастырсын.

**Қазақстан Республикасының Еңбек және халықты әлеуметтік қорғау министрлігі:**

Төтенше жағдайлар министрлігімен бірлесіп, лифтілер мен басқа да қауіпті техникалық құрылғылардың пайдаланылуын бақылауды қамтамасыз ететін мамандардың біліктілігін растау жүйесін енгізу мәселесін қарастырсын.

**Қазақстан Республикасының Сауда және интеграция министрлігі:**

Төтенше жағдайлар министрлігімен бірлесіп, қауіпті техникалық құрылғылардың тозуын өлшеу тізбесін қалыптастыру мәселесін қарастырсын.

**Қазақстан Республикасының Қаржы нарығын реттеу және дамыту агенттігі:**

Төтенше жағдайлар министрлігімен бірлесіп, қауіпті техникалық құрылғылар иелерінің жауапкершілігін сақтандыру жүйесін енгізу мәселесін қарастырсын.

**Облыстардың, республикалық маңызы бар қалалардың және астананың әкімдіктері:**

1. Газбен жабдықтау жүйелерінің тұрмыстық баллондары мен объектілерін қауіпсіз пайдалану талаптарын, сондай-ақ тұрмыстық және коммуналдық-тұрмыстық тұтынушылардың газ тұтыну жүйелері мен газ жабдығын қауіпсіз пайдалану талаптарын сақтау мақсатында барлық өңірлерде газ техникалық инспекцияларын уақтылы құруды және газ шаруашылығының қауіпсіздігі саласында мемлекеттік бақылау жүргізуді қамтамасыз етсін.

2. Су тасқынына қарсы іс-шараларды жоспарлау сапасын арттыру жөнінде шаралар қабылдасын, оның ішінде еріген қар суы мен тасқын суларды бұру үшін нөсер кәрізі жүйелері мен арық жүйелерін салу және оларды әзірлікте ұстау жөніндегі жұмыстарды жалғастырсын.

3. Тұрғын үйлер мен объектілерді су қорғау белдеулері мен аймақтарынан көшіру және жеке тұрғын үй құрылысы үшін жер учаскелерін беруге тыйым салу жөніндегі жұмыстарды қамтамасыз етсін.

4. Экология, геология және табиғи ресурстар министрлігімен бірлесіп, иесіз гидротехникалық құрылыстарды коммуналдық меншікке беруді жандандыру, оларды жөндеу жүргізіп, жергілікті хабарлау жүйелерімен жарақтандырсын.